Gelasius II was die 161ste pous van die Rooms-Katolieke Kerk. Pous Gelasius II is gebore as Giovanni da Gaeta (ook Giovanni Coniulo) ongeveer in 1058 in Gaeta, Italië. Voor sy verkiesing was hy 'n Benediktynse monnik in die klooster van Monte Cassino, adviseur van Pous Paschalis II en kanselier van die Vatikaan. Pous Urbanus II stel hom aan as kardinaal-deken van Santa Maria in Cosmedin. As kanselier van 1089 tot 1118 hervorm hy die Vatikaan se administrasie drasties. Permanente klerke word aangestel om pouslike dokumente te hanteer. Sedert sy termyn as kanselier het dit gebruik geword dat die kanselier altyd 'n kardinaal moet wees en dat die pos lewenslank is of totdat die kanselier tot pous verkies word. Op 24 Januarie 1118 volg hy Pous Paschalis II op en regeer tot sy dood op 29 Januarie 1119. Hy word opgevolg deur Pous Callixtus II. Die naam ‘Gelasius’ beteken 'die gelukkige' in Grieks. Pous Gelasius II se bewind staan in die teken van die investituurstryd. Hy is tot pous verkies sonder die medewete van keiser Hendrik V en deur 'n voorstander van die keiser, Cencio II Frangipane gevange geneem.